钦定古今图书集成/明伦汇编/皇极典/第246卷 > 圣人抱一为天下式赋 范仲淹
## 钦定古今图书集成/明伦汇编/皇极典/第246卷 > 圣人抱一为天下式赋 范仲淹

巍巍圣人，其教如神。抱一而万机无事，为式而庶汇
有伦。秉乎天得之枢，群氓作则；立乃道生之化，八表
还淳。老氏有云：“圣皇无失，保寰中而可久，率天下而
守一。”盖以一之妙也，冠四大而强名。式之用焉，正万
灵而咸秩。莫不冥符妙有，吻合虚无。察察之机，悉去
淳淳之理。诞敷于以见清净而不扰，于以见易简而
不逾。遵黄帝之求珠，我真未丧；契庄生之齐物，我化
皆孚。无臭无声，是则是效。包自然之礼乐，畜无亲之
仁孝。去奢去泰，惟存至道之精；自西自东，咸被不言
之教。岂不以一者道之本，式者治之筌。苟能持于罔
象，自可制于普天。亦若大衍攸虚，为四营之本也；太
阳无二，作七政之首焉。岂比夫昧于希夷，烦其用舍，
滋彰之法著矣，冲寂之猷远也。曷若我静守权舆，克
宁华夏。执此惟精之旨，得自窈冥。俾诸咸有之风，播
于上下。大矣哉！上德不德，无为而为。保谷神而不宰，
育刍狗以何私。政复结绳，罔有二三之令；理敦执契，
自为亿兆之规。今我后超五帝之功，迈三王之德。化
育而四时为柄，恭默《而万邦承式》，故得兆人熙熙，登
春台而跻寿域。